Управни одбор Туристичке организације општине Рача, на основу члана 21. став 1. тачка 1. Закона о јавним службама (Службени гласник РС,број 42/91 и 71/94, 79/05, 81/05, 83/05- испр. др. закона и 83/14 – др. закон), члана 42. став 3. у вези члана 36. Закона о туризму („Сл. гласник РС“, бр. 17/19), на седници одржаној дана 24.09.2020.године, доноси

**С Т А Т У Т**

**Туристичке организације општине Рача**

**I ОСНОВНЕ ОДРЕДБЕ**

**Члан 1.**

Овим статутом ближе се уређује назив и седиште, печат и штамбиљ, делатност, средства за рад, заступање и представљање, планирање рада и развој, унутрашња организација и надлежност органа, права обавезе и одговорности запослених, јавност рада, пословна тајна, заштита животне средине и општа акта Туристичке организације општине Рача.

**Члан2.**

Оснивач Туристичке организације општине Рача је Скупштина општине Рача (у даљем тексту: Оснивач).

Туристичка организација општине Рача основана је као јавна служба.

Туристичка организација општине Рача основана је са циљем промоције и унапређења туризма на територији општине Рача.

**Члан 3.**

Туристичка организација општине Рача сарађује са туристичком организацијом Србије и туристичким организацијама суседних општина у циљу обезбеђења јединственог наступа и остваривања јединствене политике у промоцији туризма, на домаћем и иностраном тржишту.

**Члан 4.**

Туристичка организација општине Рача има својство правног лица са правима обавезама и одговорностима утврђеним законом, Одлуком о оснивању и овим Статутом.

Послује у складу са прописима којима се уређују јавне службе и својство правног лица Туристичка организација општине Рача стиче уписом у судски регистар код привредног суда.

**II НАЗИВ И СЕДИШТЕ**

**Члан 5.**

Туристичка организација општине Рача послује под именом: Туристичка организација општине Рача.

Скраћени назив организације је ТООР.

Седиште Туристичке организације општине Рача је у Рачи, улица Карађорђева, број 48.

**III ПЕЧАТ И ШТАМБИЉ**

**Члан 6.**

Туристичка организација општине Рача у свом пословању користи печат и штамбиљ.

Печат је округлог облика пречника 3 цм. на коме је у врху у полукругу исписан текст: ''Туристичка органзација општине Рача'' Рача, на српском језику ћириличним писмом. У средини печата се налази грб Туристичке организације општине Рача.

Штамбиљ је правоугаоног облика, који садржи у првом реду пун назив Туристичке организације а у другом реду „Број \_\_\_\_\_\_\_\_\_\_\_\_\_\_\_“ и у трећем реду „Датум \_\_\_\_\_\_\_\_\_\_\_\_\_\_\_“.

**Члан 7.**

Начин употребе, руковања и чувања печата уређује се посебним актом који доноси директор.

У правном промету и службеној преписци са правним и физичким лицима ТООР користи меморандум који садржи назив, датум, број, адресу, број телефона, е-мејл адресу и веб адресу.

Туристичка организација имати свој заштитни знак који се користи у информативно-пропагандне сврхе.

**IV ДЕЛАТНОСТ**

**Члан 8.**

Туристичка организација општине Рача обавља послове:

1) промоције и развоја туризма општине Рача;

2) координирања активности и сарадње између привредних и других субјеката у туризму који непосредно и посредно делују на унапређењу развоја и промоцији туризма и на програмима едукације и усавршавања вештина запослених у туризму;

3) доношења годишњег програма рада и плана промотивних активности у складу са Стратегијским маркетинг планом, плановима и програмима ТОС-а;

4) обезбеђивања и унапређивања информативно-пропагандног материјала којим се промовишу туристичке вредности општине Рача (штампане публикације, аудио и видео промотивни материјал, он лине средства промоције - интернет презентација, друштвене мреже и пратеће дигиталне активности, сувенири, итд.);

5) прикупљања и објављивања информација о целокупној туристичкој понуди на својој територији, као и друге послове од значаја за промоцију туризма;

6) организовања и учешћа у организацији туристичких, научних, стручних, спортских, културних и других скупова и манифестација;

7) организовања туристичко-информативних центара (за прихват туриста, пружање бесплатних информација туристима, прикупљање података за потребе информисања туриста, упознавање туриста са квалитетом туристичке понуде, упознавање надлежних органа са притужбама туриста и др.);

8) управљача туристичког простора;

9) посредовања у пружању услуга у домаћој радиности и сеоском туристичком домаћинству;

10) подстицања реализације програма изградње туристичке инфраструктуре и уређења простора;

11) израде, учешћа у изради, као и реализације домаћих и међународних пројеката из области туризма;

12) припреме и прикупљања података, састављање упитника, анализа и других информација;

13) у вези са обављањем привредне делатности, као и друге активности у складу са законом, оснивачким актом и статутом.

Туристичке организације општине Рача сходно уредби о Класификацији делатности (Сл.гласник РС, бр.54/2010) обавља делатности под следећим шифрама:

**84.13 - Уређење пословања и допринос успешнијем пословању у области економије**

79.90 - Остале услуге резервације и делатности повезане са њима

47.78 - Остала трговина на мало новим производима у специјализованим продавницама

18.12 - Остало штампање

46.18 - Специјализовано посредовање у продаји посебних производа

47.59 - Трговина на мало намештајем, опремом за осветљење и осталим предметима за домаћинство у специјализованим продавницама

47.61 Трговина на мало књигама у специјализованим продавницама

47.62 - Трговина на мало новинама и канцеларијским материјалом у специјализованим

продавницама

47.63 - Трговина на мало музичким и видео записима у специјализованим продавницама

55.10 - хотели и сличан смештај

55.20- Одмаралишта и слични објекти за краћи боравак

55.30 - Делатности кампова, ауто-кампова и кампова за туристичке приколице

58.11 - Издавање књига

58.19 - Остала издавачка

70.21 - Делатност комуникација и односа с јавношћу

73.11 - Делатност рекламних агенција

73.20 - Истраживање тржишта и испитивање јавног мњења

74.20 - Фотографске услуге

82.30 - Организавање састанака и сајмова

85.59 – Остало образовање

85.60 - Помоћне образовне делатности

91.03 - Заштита и одржавање непокретних културних добара, културно-историјских локација, зграда и сличних туристичких споменика

91.04 - Делатност ботаничких и зоолошких вртова и заштита природних вредности

93.21 - Делатност забавних и тематских паркова

93.29 - Остале забавне и рекреативне делатности.

Туристичка организација општине Рача може без уписа у судски регистар да обавља и друге делатности које служе обављању делатности које су уписане, уколико за те делатности испуњава услове предвиђене законом, а које се уобичајено обављају уз уписане делатности, у мањем обиму или привремено.

**Члан 9.**

О проширењу делатности Туристичке организације одлучује Управни одбор, уз загласност Оснивача.

**V СРЕДСТАВА ЗА РАД**

**Члан 10.**

Средства за рад Туристичке организације општине Рача обезбеђују се из:

- буџета општине Рача;

- буџета Републике Србије;

- донација, прилога и спонзорства домаћих и страних правних и физичких лица и

- других извора у складу са Законом.

**Члан 11.**

ТООР послује преко својих рачуна отворених у Управи за трезор, коришћењем средстава у складу са усвојеним планом прихода и расхода, планом јавних набавки, одлукама директора и Управног одбора и другим финансијским плановима и актима.

**VI ЗАСТУПАЊЕ И ПРЕДСТАВЉАЊЕ**

**Члан 12.**

Туристичку организацију општине Рача представља и заступа директор без ограничења овлашћења.

Директор може у оквиру својих овлашћења генералним или специјалним пуномоћјем дати другом лицу писано овлашћење за заступање, на које сагласност даје УО. Обим и садржину пуномоћја одређује директор. У случају спречености директора да изда предметно овлашћење, а ради обављања редовних и неодложних послова, овлашћење ће издати УО.

Пуномоћник не може пренети своје пуномоћје на друго лице.

**Члан 13.**

Директор је овлашћен да у име Туристичке организације општине Рача у оквиру делатности закључује уговоре у складу са Статутом и одлукама Управног одбора и врши друге послове и радње, као и да је заступа пред судовима и другим органима.

ТООР може пред правосудним, управним и другим органима заступати и друго лице које овласти директор посебним писаним овлашћењем.

**VII ПЛАНИРАЊЕ РАДА И РАЗВОЈА**

**Члан 14.**

Туристичка организација општине Рача доноси годишњи програм рада са финасијским планом, извештај о пословању и завршни рачун у складу са законом и статутом.

На годишњи програм рада и план промотивних активности прибавља се претходна сагласност ТОС-а у делу плана промотивних активности.

На годишњи програм рада са финасијским планом, Извештај о пословању и завршни рачун сагласност даје Скупштина општине Рача.

**VIII УНУТРАШЊА ОРГАНИЗАЦИЈА**

**Члан15.**

ТООР је организована као јединствена радна и технолошка целина.

За обављање послова из делатности ТООР могу се образовати сектори, службе, и друге унутрашње организационе целине.

Унутрашња организација и расподела послова уређује се Правилником о унутрашњој организацији и систематизацији радних места у Туристичкој организацији општине Рача.

Унутрашња организација ТООР утврђује се у складу са делатношћу, њеним пословањем и захтевима организације, којом се обезбеђује:

1) прилагођеност унутрашње организације целини послова ТООР;

2) стручно, ефикасно, рационално и усклађено вршење послова у ТООР;

3) груписање истоветних или сродних и међусобно повезаних послова у одговарајуће унутрашње јединице у ТООР;

4) ефикасну сарадњу са другим органима и организацијама.

Правилник о унутрашњој организацији и систематизацији радних места у ТООР доноси директор уз сагласност Управног одбора.

**IX ОРГАНИ**

**Члан 16.**

Органи ТООР су :

- Управни одбор,

- Директор,

- Надзорни одбор.

1. ***Управни одбор***

**Члан 17.**

Управни одбор ТООР именује и разрешава Оснивач.

Управни одбор има пет чланова, од којих су по један представник Оснивача и представник запослених, а остали чланови управног одбора именују се из реда научних и стручних лица из области туризма, као и из привредних субјеката и других организација које обављају делатност из области туризма.

Мандат председника и чланова Управног одбора траје четири године.

**Члан 18.**

Члана управног одбора из реда запослених, предлаже директор на основу предлога запослених.

**Члан 19.**

Управни одбор:

1. доноси Статут и друге опште акте;

2. одлучује о пословању организације;

3. усваја годишњи програм рада са финансијским планом;

4. усваја годишњи извештај о пословању и завршни рачун;

5. доставља једном годишње извештај о раду ТООР, надлежном органу Оснивачу;

6. доноси одлуку о оснивању представништва и информативних центара;

7. доноси Пословник о свом раду;

8. Доноси Правилник о раду;

8. доноси одлуку о спровођењу конкурса за избор директора;

9. спроводи конкурс за избор директора;

10. одлучује о приговору кандидата у поступку избора директора;

11. доноси коначан предлог одлуке о избору директора;

12. закључује уговор о раду са директором и решава питања из радно-правног статуса директора;

13. покреће иницијативу за разрешење директора;

14. одобрава службена путовања у иностранство;

15. образује стална или повремена радна тела ради израде одговарајућих предлога, анализа, студија, програма и сл. или обављања одређених послова из свог делокруга;

16. одлучује о другим питањима предвиђеним законом, оснивачким актом, статутом и другим прописима.

Управни одбор доноси годишњи програм рада и план промотивних активности након прибављања претходне сагласности ТОС-а у делу плана промотивних активности.

Сагласност на акта из става 1. тачка 1), 3) и 4) даје Скупштина општине Рача.

**Члан 20.**

Управни одбор ради и одлучује на седницама које се одржавају по потреби, а најмање два пута годишње.

Седница Управног одбора се може одржати, ако присуствује већина чланова  
Управног одбора, а Управни одбор одлучује већином гласова од укупног броја чланова.

У случају одсутности или спречености председника Управног одбора да врши послове из става 1. овог члана, те послове врши члан Управног одбора кога одреди председник Управног одбора.

Председник Управног одбора дужан је да сазове седницу Управног одбора на захтев: Оснивача, Надзорног одбора, Директора ТООР, једне трећине чланова Управног одбора.

**Члан 21.**

Члановима Управног одбора престаје мандат истеком времена на који су изабрани.

Пре истека мандата члановима Управног одбора дужност престаје у случају подношења оставке и разрешењем.

Иницијативу за разрешење могу поднети: Оснивач и Надзорни одбор.

***2. Директор***

**Члан 22.**

Директора именује и разрешава Оснивач, на основу спроведеног конкурса, који спроводи Управни одбор.

Избор директора се врши у складу са прописима који се односе на запослене у области јавних служби.

Директор Туристичке организације општине Рача мора да поседује:

1) стечено високо образовање на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;

2) радно искуство од четири године, од чега најмање две године на руководећим пословима;

3) активно знање најмање једног страног језика.

Директор се именује на период од четири године и има сва права и дужности директора установе.

Директор је за свој рад одговоран Управном одбору и Оснивачу.

**Члан 23.**

Оснивач може до именовања директора ТООР да именује вршиоца дужности директора.

Орган надлежан за именовање директора именује вршиоца дужности директора у следећим случајевима:

1) уколико директору престане мандат због истека периода на који је именован;

2) због подношења оставке или у случају разрешења пре истека мандата;

3) уколико буде донето решење о суспензији директора;

4) у случају смрти или губитка пословне способности директора.

Вршилац дужности може бити именован на период који није дужи од шест месеци**.**

У нарочито оправданим случајевима, а ради спречавања настанка материјалне штете, орган надлежан за именовање директора може донети одлуку о именовању вршиоца дужности директора на још један период од три месеца.

Вршилац дужности има сва права, обавезе и овлашћење директора.

Вршилац дужности директора мора да испуњава услове за именовање директора предвиђене овим Статутом.

**Члан 24.**

Директор може имати заменика.

Заменика директора именује и разрешава Оснивач.

Заменик директора именује се на период од четири године.

Заменик директора мора да испуњава услове предвиђене за именовање директора.

**Члан 25.**

Директор ТООР:

- представља и заступа организацију;

- организује и руководи радом организације;

- доноси Правилник о организацији и систематизацији послова;

- предлаже акте које доноси управни одбор;

- извршава одлуке Управног одбора и предузима мере за њихово спровођење;

- стара се о законитости рада и одговара за законитост рада организације;

- одговара за коришћење и управљање непокретностима које су туристичкој организацији дате на коришћење;

- одговара за коришћење и располагање имовином;

- даје прокуру уз сагласност Управног одбора;

- предлаже пословну политику, план и програм рада и предузима мере за њихово спровођење;

- наредбодавац је за извршење финансијског плана;

- подноси годишње извештаје Управном одбору;

- може да присуствује седницама Управног и Надзорног одбора, без права одлућивања;

- именује и разрешава лица са посебним овлашћењима;

- одлучује о појединим правима, обавезама и одговорностима запослених у складу са Законом о раду, Правилником о раду, Правилником о унутрашњој организацији и систематизацији и другим општим актима;

- закључује уговоре и врши друге правне радње;

- одлучује о распореду радног времена;

- врши и друге послове утврђене законом и статутом.

Акт из става 1. алинеја 3. доноси уз сагласност Управног одбора.

**Члан 26.**

Директору престаје дужност истеком времена на које је именован.

Директору може престати дужност и пре истека времена на који је именован и то подношењем оставке и разрешењем.

Иницијативу за разрешење директора могу поднети: Оснивач, Управни одбор и Надзорни одбор.

Орган надлежан за именовање директора разрешиће директора пре истека периода на који је именован:

1) уколико у току трајања мандата престане да испуњава услове за директора;

2) уколико се утврди да је, због нестручног, несавесног обављања дужности и озбиљних пропуста у доношењу и извршавању одлука и организовању послова у туристичкој организацији, дошло до знатног одступања од остваривања основног циља пословања, односно од плана пословања туристичке организације;

3) уколико у току трајања мандата буде правноснажно осуђен на условну или безусловну казну затвора;

4) у другим случајевима прописаним законом.

***3. Надзорни одбор***

**Члан 27.**

Надзорни одбор ТООР именује и разрешава Оснивач.

Мандат председника и чланова Надзорног одбора траје четири године.

Председнику и члановима Надзорног одбора мандат престаје истеком времена на које су изабрани.

Пре истека времена на који су именовани, мандат престаје у случају подношења оставке и разрешењем.

Иницијативу за разрешење може поднети Оснивач.

**Члан 28.**

Надзорни одбор има три члана, од којих су по један представник Оснивача и запослених.

Члана Надзорног одбора из реда запослених, предлаже директор на основу предлога запослених.

**Члан 29.**

Надзорни одбор:

- врши надзор над пословањем ТООР;

- прегледа извештај о пословању и завршни рачун и утврђује да ли су сачињени у складу са прописима и о томе обавештава Управни одбор;

- утврђује да ли се пословне књиге и друга документа воде уредно и у складу са прописима;

- доноси Пословник о свом раду;

- подноси извештаје о извршеном надзору, надлежном органу Оснивача;

- обавља и друге послове утврђене законом, статутом и другим прописима.

**Члан 30.**

Одлуке Надзорног одбора доносе се већином гласова свих чланова.

**X ПРАВА, ОБАВЕЗЕ И ОДГОВОРНОСТИ ЗАПОСЛЕНИХ**

**Члан 31.**

Запослени имају права, обавезе и одговорности у вези са радом и по основу рада, у складу са законом.

ТООР обавештава запослене о раду и пословању ТООР, а нарочито о развојним плановима, њиховом утицају на економски и социјални положај запослених, кретању и промени зарада, заштити и безбедности на раду и мерама за побољшање услова рада.

Обавештавање запослених се врши путем огласних табли, као и коришћењем других средстава и начина информисања.

**XI ЈАВНОСТ РАДА**

**Члан 32.**

Рад ТООР доступан је јавности.

Јавност рада се остварује подношењем извештаја о раду, одржавањем коференција за штампу, давањем података средствима јавног информисања, интернет презентацијом и на други начин којим се може обезбедити јавност рада.

Ради упознавања јавности о свом раду Туристичка организација може издавати своје гласило.

**XII ПОСЛОВНА ТАЈНА**

**Члан 33.**

Пословну тајну представљају исправе и подаци чије би саопштавање неовлашћеном лицу, нанело штету угледу и интересима ТООР, као и комитентима ТООР.

Општим актом утврђују се исправе и подаци који се сматрају пословном тајном.

**XIIIЗАШТИТА ЖИВОТНЕ СРЕДИНЕ**

**Члан 34.**

Делатност ТООР врши се на начин на који се не угрожава животна средина.

**XIV ОПШТА АКТА**

**Члан 35.**

Општи акти ТООР су: Статут, правилници, одлуке, као други акти којима се на општи начин уређују одређена питања.

Статут је основни правни акт ТООР, који мора бити у сагласности са законом, оснивачким актом и другим прописима.

Статут доноси Управни одбор ТООР, већином гласова од укупног броја чланова.

Сагласност на Статут ТООР даје Скупштина општина Рача.

**Члан 36.**

Измене и допуне овог статута врше се у поступку и на начин који је прописан за његово доношење.

Предлог за измену и допуну Статута може поднети: Оснивач, директор и најмање три члана Управног одбора.

Предлог из става 2. овог члана, подноси се Управном одбору у писаном облику и мора бити образложен.

Аутентично тумачење Статута, даје Управни одбор ТООР.

**Члан 37.**

Други општи правни акти ТООР морају бити у сагласности са Статутом.

Правилник о унутрашњој организацији и систематизацији радних места доноси директор уз сагласност Управног одбора.

Општи акти ТООР ступају на снагу осмог дана од дана објављивања на огласној табли организације, осим када је законом и другим актима утврђено да могу ступити на снагу и у краћем року.

Општи акти ТООР, за које је потребна сагласност надлежност органа оснивача, ступају на снагу осмог дана од дана објављивања на огласној табли организације, а објављују се по добијеној сагласности надлежног органа.

**XV ПРЕЛАЗНЕ И ЗАВРШНЕ ОДРЕДБЕ**

**Члан 38.**

За односе који нису регулисани овим статутом, примењује се закон и други прописи, који регулишу ову материју.

**Члан 39.**

Даном ступања на снагу овог статута престаје да важи Статут Туристичке организације општине Рача број: 72-05 од 08.06.2015.године.

**Члан 40.**

Овај статут ступа на снагу осмог дана од дана објављивања на огласној табли Туристичке организације општине Рача, а објавиће се након добијања сагласности надлежног органа Основача.

Туристичка организација општине Рача

Број:112/2020

24.09.2020.године

**Председник Управног одбора**

с.р. Јелена Аћимовић